31988R0775
L 080/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EИО) № 775/88 НА КОМИСИЯТА
от 24 март 1988 година
за коригиране на Регламент (EИО) № 3143/85 относно продажбата по намалени цени на масло от интервенция, предназначено за директна консумация под формата на концентрирано масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (EИО) № 804/68 на Съвета от 27 юни 1968 г. относно общата организация на пазара на мляко и млечни продукти (1), последно изменен с Регламент (EИО) № 744/88 (2), и по-специално член 6, параграф 7 от него,
като има предвид, че Регламент (EИО) № 3143/85 на Комисията (3), последно изменен с Регламент (EИО) № 1807/87 (4), въвежда режим за продажбата по намалени цени на масло от интервенция, предназначено за директна консумация под формата на концентрирано масло; като има предвид, че в резултат на последното изменение втората алинея на член 2, параграф 4 беше заменена; като има предвид, че противно на намерението на Управителния комитет, изменението доведе до текст без включването на дерогацията, въведена от Регламент (EИО) № 1325/86 на Комисията (5); като има предвид, че следователно е необходимо да бъде коригиран въпросният член и да се въведе наново въпросната разпоредба с обратно действие от датата на влизане в сила на Регламент (EИО) № 1807/87;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Следната трета алинея се въвежда в член 2, параграф 4 от Регламент (EИО) № 3143/85:
„Въпреки това, при наличието на съгласие от страна на компетентния орган, общото количество концентрирано масло може да бъде пакетирано с цел предлагане в търговската мрежа в предприятие, различно от посоченото в договора за продажба.“
Член 2
Настоящият регламент влиза в сила в деня на публикуването му в Официален вестник на Европейските общности.
Прилага се считано от 30 юни 1987 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 март 1988 година.